b'\n_START_ARTICLE_\nJakov Ivanovi\xc4\x8d Alksnis\n_START_SECTION_\n\xc5\xbdivljenje in voja\xc5\xa1ka pot\n_START_PARAGRAPH_\nRodil se je v latvijski dru\xc5\xbeini. Njegov o\xc4\x8de je bil dninar. V rusko vojsko se je vklju\xc4\x8dil leta 1917. Po kon\xc4\x8danju Ode\xc5\xa1ke \xc5\xa1ole prapor\xc5\xa1\xc4\x8dakov so ga poslali v enote Zahodne fronte. Tu je poveljeval 12. \xc4\x8deti 11. sibirskega polka 20. armade. Leta 1916 je vstopil v RSDRP in postal bolj\xc5\xa1evik. Maja 1919 je vstopil v Rde\xc4\x8do armado. Vodil je razbitje belogardisti\xc4\x8dnih in uporni\xc5\xa1kih odredov v Orjolski guberniji in protisovjetskih koza\xc5\xa1kih odredov na Donu._NEWLINE_Leta 1924 je diplomiral na Voja\xc5\xa1ki akademiji Frunzeja. Med letoma 1924 in 1926 je bil na\xc4\x8delnik in komisar Uprave opreme in slu\xc5\xbeb vojske, med letoma 1926 in 1931 pa namestnik na\xc4\x8delnika Vojnega letalstva Rde\xc4\x8de armade._NEWLINE_Leta 1931 je postal poveljnik Vojnega letalstva in \xc4\x8dlan Revolucionarnega voja\xc5\xa1kega sovjeta SZ. Pozneje je bil tudi \xc4\x8dlan Voja\xc5\xa1kega sovjeta ljudskega komisariata obrambe. Januarja 1937 je postal namestnik ljudskega komisarja obrambe za letalstvo._NEWLINE_Sodeloval je v izvr\xc5\xa1evanju represalij v Rde\xc4\x8di armadi. Bil je \xc4\x8dlan Posebnega sodnega urada Vrhovnega sodi\xc5\xa1\xc4\x8da, ki je 11. junija 1937 na smrt obsodilo skupino voja\xc5\xa1kih oseb z mar\xc5\xa1alom Tuha\xc4\x8devskim na \xc4\x8delu. Tudi njega je doletela podobna usoda. 23. novembra 1937 so ga razre\xc5\xa1ili vseh nalog in slu\xc5\xbeb, ga izklju\xc4\x8dili iz VKP(b) ter zaprli pod obto\xc5\xbebo sodelovanja pri organizaciji in vodenju\xc2\xa0\xc2\xbblatvijske fa\xc5\xa1isti\xc4\x8dne organizacije\xc2\xab\xc2\xa0v RKKA. Med drugim so ga zaprli po navedbah preiskave komkora Ingaunisa, poveljnika Vojnega letalstva Oddeljene Daljnovzhodne armade. Med preiskavo so Alksnisa zelo mu\xc4\x8dili. Ustreljen je bil na Komunarskem poligonu po razsodbi Voja\xc5\xa1kega kolegija Vrhovnega sodi\xc5\xa1\xc4\x8da SZ. Rehabilitiran in ponovno vklju\xc4\x8den v partijo je bil leta 1957.'